b'\n_START_ARTICLE_\nZmajev vite\xc5\xa1ki red\n_START_PARAGRAPH_\nRed zmajevih vitezov (lat. Societas Draconistrarum lit. "zmajeva zdru\xc5\xbeba"; nem. Drachenorden; mad. S\xc3\xa1rk\xc3\xa1ny Lovagrend) je bil monarhi\xc4\x8den vite\xc5\xa1ki red za izbrane \xc4\x8dlane visokega (voja\xc5\xa1kega) plemstva, ki ga je ustanovil leta 1408 Sigismund Luksembur\xc5\xa1ki, ogrski kralj (1387-1437) in kasneje svetorimski cesar (1433-1437. Po vzoru na voja\xc5\xa1ke redove Kri\xc5\xbearjev, je bila glavna misija redu za\xc5\xa1\xc4\x8dita in lojalnost kraljeve dru\xc5\xbeine in \xc4\x8dlanov ter obramba kr\xc5\xa1\xc4\x8danstva pred sovra\xc5\xbeniki, predvsem pred Turki, kar je navedeno tudi v ustanovni listini._NEWLINE_Red zmajevih vitezov je cvetel v prvi polovici 15. stoletja v Nem\xc4\x8diji in Italiji. Po Sigismundovi smrti leta 1437 je pomen redu v Zahodni Evropi upadel, vendar pa je po padcu Carigrada leta 1453 ohranil vlogo v Kraljevini Ogrski.\n_START_SECTION_\n\xc4\x8clanstvo\n_START_PARAGRAPH_\n\xc4\x8clani redu so v statutu navedeni kot baroni (barones, ob\xc4\x8dasno pa tudi socii). Bili so v glavnem Sigismundovi politi\xc4\x8dni zavezniki in podporniki, kar potrjujejo prva imena med ustanovnimi \xc4\x8dlani. Za\xc4\x8detna skupina \xc4\x8dlanov Sigismundovega redu je \xc5\xa1tela 21 mo\xc5\xbe, ki pa se je do 1418 raz\xc5\xa1irila na 24._NEWLINE_Kasneje se je Sigismund odlo\xc4\x8dil raz\xc5\xa1iriti vrste redu. Druga skupina \xc4\x8dlanov je bila sprejeta v letih 1431\xe2\x88\x921437. Ko se je \xc4\x8dlanstvo raz\xc5\xa1irilo, je imel Red zmajevih vitezov dve stopnji. Vi\xc5\xa1ji razred \xc4\x8dlanov v letih 1408\xe2\x88\x921418 je nosil zmajev obesek in kri\xc5\xbe kot emblem redu. \xc4\x8clani drugega razreda, ki so bili precej \xc5\xa1tevil\xc4\x8dni so imeli le znak zmaja. Po Sigismundovi smrti leta 1437 je red izgubil na pomenu. Kljub temu je emblem redu ostal v grbih ve\xc4\x8d ogrskih plemi\xc5\xa1kih dru\xc5\xbein, vklju\xc4\x8dujo\xc4\x8d dru\xc5\xbeine B\xc3\xa1thory, Bocskai, Bethlen, Szathm\xc3\xa1ry in R\xc3\xa1k\xc3\xb3czi.'